Svein-Magne Pedersen

Bakgrunn

Svein-Magne Pedersen har luthersk bakgrunn og vokste opp blant læstadianere i Nord-Norge, men tilhører i dag Pinsemenigheten Filadelfia i Vennesla. Han oppgir selv å ha fått nådegaven å helbrede ved bønn som elev ved bibelskolen Ansgarskolen i Oslo i 1971.

Virksomhet

Etter fire år som teologistudent ved Ansgarskolen, flyttet han i 1973 til Mo i Rana. Siden har han virket hovedsakelig som evangelist i Norge, og vært bosatt på ulike steder i landet. 
Fra 1982 til 1988 var Pedersen pastor i to kanadiske pinsemenigheter, drev misjon blant indianere og hadde eget TV-program. I 1988 vendte han tilbake til Norge, grunnla Misjonen Jesus Leger (MJL) i 1990, bladet Legedom og Forlaget Legedom. I 1992 begynte han med teletorg-tjenester for å lønne stiftelsens medarbeidere. I 2004 mottok han en Ph.D. teologisk doktorgrad fra Life Christian University i Tampa i Florida i USA.

Påstander om helbredelse

I 1993 hevdet bladet Legedom, som Pedersen drev, at Pedersen hadde helbredet en kvinne for AIDS etter langvarig kontakt via teletorg-tjenesten han drev.  VG skrev om saken og kontaktet Statens helsetilsyn, som foretok undersøkelser om saken. Den 21. september 1993 anmeldte Helsetilsynet Pedersen for brudd på Kvakksalverloven av 1936, nærmere bestemt lovens §§ 3 og 4 om ta "syke i kur".  Både politiet i Agder og statsadvokaten i Agder henla saken "etter bevisets stilling".  Helsetilsynet påklaget saken til riksadvokatembetet.  Saken endte til slutt hos assisterende riksadvokat, Tor-Aksel Busch.  Etter en grundig gjennomgang av saken slo Tor Aksel Busch fast: "Riksadvokaten finner ikke tilstrekkelig grunn til å omgjøre statsadvokatens beslutning."
VG publiserte i juni 2018 en hovedsak i flere kapitler der avisen kartla virksomheten til Pedersen og en annen, norsk predikant. Avisen intervjuet både representanter for helsemyndighetene og legfolk som hadde brukt store pengesummer på å få helbredelse med Pedersens hjelp. Den omfattende artikkelen omtalte også hvordan Pedersens virksomhet omfattet en rekke forretningsforetak, blant annet et høyfjellshotell som Pedersen aktivt promoterte i forbønnssamtaler med folk som ringte Pedersens teletorgtjeneste.

Fjernsyn, folkemøter og teletorgtjenester

Svein-Magne Pedersen har deltatt i landsdekkende norske TV-programmer (bl.a. "Lønning Direkte" (2x), "Dokument 2", "Refleks: Helse", "Holmgang" (3x) og "Faktor".   Han har skrevet en rekke artikler i aviser og blader. 
Han har også hatt kampanjemøter i Pakistan, India, Mexico, Salomonøyene, Canada og andre land.  I 2005 startet han sitt eget ukentlige TV-program som han ga tittelen Miraklet er ditt, som inneholdt andakt, forbønn og vitnesbyrd om helbredelse. Det sendes i dag til rundt 120 land i verden.  I 2006 startet han Telekirken, en teletorgtjeneste der folk kunne ringe et 820-nummer (nummer for telefonfakturerte servicetjenester) for å få forbønn. Den 10. juli 2018 la han ned denne teletorgtjenesten etter massiv kritikk og etterforskning for brudd på alternativbehandlingsloven. Det ble da gratis å ringe stiftelsens forbønnsnummer, men opplyst om at gaver ville være velkomne. I 2008 startet han Nasaretskolen, et brevkurs om helbredelse og et brevkurs for nyfrelste: "Veien Videre".  Gjennom sitt eget forlag, Forlaget Legedom, har han utgitt 19 bøker om troens ABC, helbredelse, frelse, endetid og abort.

Barnehjem i India

Fra 2002 har Misjonen Jesus Leger gitt støtte til tre barnehjem som drives av den indiske stiftelsen Maran Ata Visvasa Samajam utenfor byen Hydrabad.  MJL har også i mange år støttet misjon blant urbefolkningen i Canada og et et misjonssenter for rusmisbrukere i landet.  
Fra 2012 til 2016 samlet Svein-Magne Pedersen inn penger fra sine støttepartnere for å bygge to store barnehjem med i alt 24 avdelinger i Orissa og Chennai i India. Den indiske stiftelsen Sharing Hands Trust foresto byggingen.  Den 23. juni 2013 sto barnehjemmet i Orissa ferdig. Her kunne over 500 barn flytte inn. Barnehjemmet i Chennai sto ferdig i februar 2016. Her flyttet omlag 300 barn inn.   I to år, fra 2012 til 2015, ble de foreldreløse barna i Orissa berget fra prostitusjon, donasjon, drap, slaveri i gruver og fabrikker.  Driften ved barnehjemmet i Orissa ble utsatt for et attentat. Fire hindu-ekstremister kom kjørende inn på området på motorsykler og drepte lederen for barnehjemmet. Barna måtte rømme til andre barnehjem og fosterhjem. Barnehjemmet ble stående tomt. Ingen turde å flytte inn etter denne opplevelsen. Men barna ble tatt godt hånd om.  I Chennai har Sharing Hands Trust forandret på strategien ved hjemmet. Nå har barna fått fosterforeldre. Barnehjemmet blir nå brukt som transittmottak for foreldre som kommer dit for å motta sitt fosterbarn. Her blir de noen uker, får opplæring i barnestell, blir kjent med barnet og tar deretter med seg barnet hjem.   
Pedersen har fremholdt at MJLs oppgave var å bygge barnehjem, ikke å drifte barnehjemmene. Likevel sendte MJL høsten 2018 noen tusen kroner til støtte for mat til "nærmere 2000 barn". Det ble senere rettet til "nærmere 1200 barn". Pedersen har beklaget feil tallbruk både når det gjelder antall barn som Sharing Hands Trust hadde omsorg for, såvel som antall barn som kunne få plass på barnehjemmene. Fra Sharing Hands Trust fikk han høre at det var plass til tusen barn på hvert av barnehjemmene. Pedersen stolte på den indiske stiftelsen. Antallet kunne ha vært litt over det halve. Pedersen hevder at hvert øre som ble innsamlet, gikk til bygging av de to barnehjemmene, i alt to millioner kroner.

Brønner i India og Tanzania

Under et besøk i Chennai påsken 2015 fikk Svein-Magne høre om det store behovet for rent vann blant de kasteløse i landet.  Misjonen Jesus Leger bestemte seg for å starte med bygging av brønner slik at de kasteløse skulle slippe å drikke urent vann. Mange barn og voksne blant dem døde som følge av mangel på rent vann. Fra 2015 til 2018 bygde MJL 12 brønner som gir rent vann i 12 landsbyer hvor det bor rundt 24.000 mennesker.   MJL har også bygd en brønn i Tanzania som sto ferdig i juli 2019.

Spedalske i India

Stiftelsen har fra påsken 2015 til våren 2018 gitt støtte til en spedalsk koloni utenfor Chennai. Sharing Hands Trust har delt ut sko og sanitærartikler til beboerne her.

Kritikk

Svein-Magne Pedersen har blitt kritisert fra flere hold, blant annet for å kreve penger for andakter og å utøve forbønn for friske mennesker. Steinar Westin, professor i sosialmedisin ved NTNU i Trondheim, ville i 2012 forby virksomheten ved å gjeninnføre «kvakksalverloven».  Etter at VG i juni 2018 skrev om hvordan Svein-Magne Pedersen, og Tom Roger Edvardsen, tilbød forbønn om helbredelse over telefon til 14 kroner i minuttet, dels ved telefonsamtaler og dels ved avspilling av andakter via en automatisk telefonsvarer, sa Pedersen at han skulle legge ned teletorg-virksomheten sin.  Det ble gjort den 10. juli 2018.  Fra da av kunne innringerne gi en gave på stiftelsens givernummer etter forbønnen, på frivillig grunnlag.
Forbrukertilsynet krevde at markedsføringen av helbredelsestjenester i bladet Legedom måtte opphøre, fordi praksisen var i strid med forskriften om markedsføring av alternativ behandling.  Dersom markedsføringen ikke opphørte, kunne Misjonen Jesus Lever bli ilagt tvangsmulkter på opptil 30 000 kroner i uken, mens Svein-Magne Pedersen personlig kunne bli avkrevd 10 000 kroner. Den kristne avisen Dagen skrev deretter at Svein-Magne Pedersen hadde bestemt seg for å avslutte teletorgtjenestene. Siden Pedersen la ned teletorgtjenesten og sluttet å ta inngangspenger ved sine helbredelsesmøter den 10. juli 2018, bortfalt Forbrukertilsynets krav til stiftelsen Misjonen Jesus Leger.  
Helstilsynet anmeldte Pedersen for brudd på Lov om alternativ behandling. Politiet i Agder undersøkte saken og slo fast: "De underettes om at for deres vedkommende er forholdet henlagt fordi det antas ikke å være rimelig grunn til å undersøke om det foreligger straffbart forhold, jf. Straffeprosessloven par. 224, 1. ledd." VGs påstander om at "mirakelpredikanten fra Vennesla har samlet inn penger fra nordmenn til nødhjelpsprosjekter som ikke eksisterer", ble også henlgt av politiet.  Ifølge avisen Norge IDAG mente politiet at saken var mer nyansert enn det VG hadde fremlagt.  Advokat John Christian Elden bistod Misjonen Jesus Leger under kritikken fra VG, Helsetilsynet, Forbrukertilsynet og Stiftelsestilsynet.  Han hevdet hele tiden at Svein-Magne Pedersen ikke hadde brutt noen norsk lov, verken i forbindelse med bruk av teletorget, misjon i India og Canada.